section_heading: Real Madrid
paragraph_text: U svibnju 2011. dogovoren je transfer između Borussije i Reala. Prije toga tjednima se špekuliralo da će ponajbolji igrač Borussije napustiti klub, a on je to potvrdio na konferenciji za novinare održanoj u klupskim prostorijama na Signal Iduna Parku. S Realom je potpisao šestogodišnji ugovor, a kao razlog odlaska naveo je to što Real trenira José Mourinho te da je prestiž igrati u tako velikom klubu. Službeni debi u Realu odigrao je 6. studenoga 2011. u utakmici protiv Osasune koju je Real pobijedio 7:1. Poslije toga dolazi ozljeda te se Şahin oporavlja, a nakon oporavka teško dolazi do minutaže. U utakmici Kupa kralja 20. prosinca 2011. Şahin postiže svoj prvijenac za Madridžane. Real je tu utakmicu pobijedio s 5:1. Uvršten je u prvih jedanaest protiv Apoela gdje je odigrao dobru partiju te je bio hvaljen od Mourinha i novinara.